
 
   [image: Der hjertet vil være]
 


Elin Brend Johansen

94

Alvestad

Der hjertet vil være



[image: Cappelen Damm]


De viktigste personene:


  	Ingrid Alvestad	–	Eier av Alvestad

  	Edvard Alvestad	–	Gift med Ingrid

  	Victoria og Bjørn Anders	–	Ingrids barn med Håkon

  	Karen Sofie, Embrek

  	og Anders	–	Ingrids barn med Edvard

  	Inger og Alexander	–	Victorias barn med August Møller

  	Maren	–	Edvards datter

  	Theo Qvam	–	Victorias eksmann

  	Gabrielle	–	Victorias barn med Theo

  	Tor Håkon og

  	Hennie	–	Bjørn Anders’ barn med Bjørg

  	Flora	–	Embreks barn med Jørgine

  	Vilhelm Edvard,

  	Veronica Othilie, Ingunn	–	Karen Sofies barn med Verner

  	Verner	–	Gift med Karen Sofie

  	Louise Engh	–	Ingrids lillesøster, gift med Jakob Engh

  	Oskar	–	Louises barn med Sylvester Lysk, død

  	Alva, Sigmund,

  	Kristiane og Agnes	–	Louises barn med Jakob

  	Theodor	–	Oskars barn med Minda

  	Belinda O’Shaugnessey,

  	Theodors forlovede

  	Helena	–	Kristianes datter med Olav

  	Mogens	–	Alvas mann

  	Emily  og Åsgeir	–	Alvas barn med Mogens

  	Ruben	–	Agnes’ mann

  	George, James og Nora	–	Agnes’ barn med Ruben

  	Charlotte Krüger	–	Ingrids venninne

  	Tilde Qvam	–	Gift med Bjørn Anders

  	Bjørg og Katti	–	Bjørn Anders’ barn med Tilde

  	Faith	–	kjæreste med Anders





Slik sluttet forrige bok:

Hun snappet etter pusten, hikstet. – Mor kommer til å bli så sint, men jeg ser ingen annen utvei enn at jeg reiser hjem. Jeg kan ikke bli her, snart vil det synes at jeg venter barn og da … Da kommer Anthony til å forstå.

– Kjære deg, Inger. Jeg forstår at dette må være veldig vanskelig for deg. Er du helt sikker på at du ikke skal si noe til ham?

– Det samme sier Flora, men jeg er sikker. Jeg kan ikke gjøre det. Jeg er redd for at vi blir tvunget til å gifte oss, for at jeg vil angre. Jeg kjenner ham ikke godt. Jeg må finne en løsning, men jeg aner ikke hvordan, sa hun fortvilet.

Fru Foster studerte henne. Inger var redd det ville komme formaninger. Innerst inne visste hun at det riktige ville være å fortelle Anthony sannheten, men tanken på det gjorde henne også livredd. Kanskje skyldtes en del av det at hun var redd han ville avvise henne på ordentlig, og ikke ta ansvar for barnet. Kanskje var det en del av henne som ville beholde tanken om at han hadde gjort det rette om hun hadde gitt ham muligheten.

– Jeg tror jeg vet hva du kan gjøre, sa fru Foster til slutt.

– Jeg kan ikke fortelle ham det, gjentok Inger.

– Det er heller ikke det jeg mener. Jeg har et forslag til hvordan du kan skjule tilstanden din, for ham og andre i denne byen, så lenge det er nødvendig, sa fru Foster rolig.

Inger klemte hendene mot hverandre. Hun stirret på fru Foster med blanke øyne. – Hva slags forslag? spurte hun. Hun hadde vanskelig for å forestille seg at det fantes en løsning hun ikke allerede hadde tenkt på.

– Du må selvsagt reise fra New York, det er jeg enig med deg i, Inger, svarte fru Foster rolig. – Men du behøver ikke reise helt tilbake til Norge. Det finnes et alternativ. Min søster, Patricia, driver et lite pensjonat i Massachusetts. Det ligger utenfor Northampton, ved skogkanten. Et rolig og tilbaketrukket sted hvor det er lite trolig at du støter på noen som kjenner deg. Der kan du få være i fred til barnet er født.

Inger ble sittende taus. Hun hadde ikke hørt om Massachusetts. Hun ante ikke hvor det var.

– Jeg har ikke råd til å betale for meg i mange måneder på et pensjonat, sa hun til slutt. – Og hva vil søsteren din tenke når det kommer frem at jeg er med barn? Det er ikke sikkert hun vil ønske å ha meg boende der.

Hun følte seg skamfull bare ved tanken.

Fru Foster grep hånden hennes. – Patricia har lang erfaring med å hjelpe unge kvinner i din situasjon. Dessuten vet jeg at hun har vært på utkikk etter hjelp i huset. Hun har alltid mange gjester, det er krevende å drive et slikt sted alene. Hun kommer til å sette pris på å ha deg der, det er jeg sikker på.

Inger nølte fremdeles. – Jeg har ingen erfaring som tjenestepike.  Jeg vet ikke hvordan man vasker værelser, rer senger …

– Patricia vil gi deg opplæring, og jeg vet allerede at du er lærenem. Dessuten er du serviceinnstilt og flink med mennesker. Det viktigste er at du er villig til å gjøre så godt du kan. Det kan gi deg tid og ro å reise dit, Inger.

Klumpen i Ingers bryst vokste, men denne gangen var det på grunn av takknemlighet. Hun dekket ansiktet med hendene, og skuldrene ristet. Det var som om noe løsnet inni henne.

Fru Foster reiste seg og fant frem et rent lommetørkle fra forklelommen. – Kjære deg, Inger, ikke gråt. Dette kommer til å gå bra. Du er ikke alene i dette.

Inger tok imot lommetørkleet og trykket det mot ansiktet. – Jeg vet bare ikke hva jeg skal fortelle Jørgine og mor. De vil undre seg over at jeg reiser bort så lenge. Jørgine vil kan hende forstå hva som foregår. Da … da kan det hende hun skriver hjem til mor og forteller alt.

– Du kan fortelle at jeg foreslo deg for en ny stilling, og at det er en mulighet til å se mer av Amerika, til å oppleve noe nytt.

Hun ristet på hodet. – Jeg tviler på at de vil tro på det. De vet hvor glad jeg er i New York og at jeg trives veldig godt her. Jeg har sagt tydelig ifra at jeg ikke har lyst til å reise herfra.

– Så sier du at det bare er for en liten periode, ikke noe varig. Det er også sant. Du kommer tilbake hit. Når du er klar for det, vil du fortsatt ha en stilling her i konditoriet.

Inger løftet hodet, strøk hånden over de våte kinnene. Hun stirret på fru Foster. – Mener du virkelig det?

Fru Foster smilte varmt. – Selvsagt mener jeg det. Du er den beste ansatte jeg noensinne har hatt. Du er nøye, du lærer fort og kundene elsker deg. Jeg vil ikke miste deg.

Inger svelget. Hun følte ikke hun fortjente de gode ordene. Ikke etter det hun hadde gjort. Hun hadde oppført seg syndig, å legge seg til med Anthony var moralsk galt. Hun burde ha visst bedre. Hun burde ikke ha latt følelsene løpe av med seg, slik hun hadde gjort før. Stefan var én ting, men dette var også alvorlig, for det hadde fått følger som ville henge ved henne for resten av livet.

– Takk, sa hun stille. Hun tørket nesen med lommetørkleet. – Jeg var så redd du skulle finne det ut, redd for at du ville si meg opp. Jeg elsker å arbeide her. Jeg kommer virkelig til å savne dette stedet.

– Jeg har levd i mange år, Inger. Jeg vet at fordommer og fordømmelse ikke tjener til noe. Det eneste det gjør er å legge en enda tyngre bør på mennesker som allerede har sitt å streve med. Min mor sa alltid at man må møte folk med varme og være snill. Det er det viktigste. Og det gjelder spesielt oss kvinner, vi må stå sammen.

Inger så på henne og smilte svakt. Et lite håp bevret inni henne. – Er du virkelig sikker på at din søster vil ta meg imot?

Hun nikket bestemt. – Ja. Jeg skriver til Patricia senere i dag.

– Jeg vet ikke om jeg fortjener alt dette. Inger stirret ut i konditoriet, mot vinduene. Det sto et par mennesker utenfor, de ventet på at konditoriet skulle åpne litt over tiden.

– Det viktigste nå er at du tar vare på deg selv, Inger, og det lille livet som vokser inni deg.

Inger trakk pusten dypt. – Det føles også veldig rart, jeg kan ikke se for meg å være mor til noen. Jeg kan ikke noe om å ta vare på et barn.

– Det vil komme, Inger. Det er ikke rart at du kjenner deg forvirret akkurat nå. Dette er nytt, og du har fått et sjokk.

Fru Foster reiste seg. – Bare sitt her til du føler at du har hentet deg inn, så går jeg og åpner og tar imot de første kundene.

– Takk, sa Inger. – Tusen takk, fru Foster.

Hun knuget lommetørkleet i hendene.

På stuebordet lå alle avisene samlet i en sirlig stabel. Flora så på dem og greide ikke å la være å smile. Hun hadde lest alle flere ganger, først med hjertebank, så med vantro. Det var avisene som kom ut dagen etter hennes første forestilling som hovedrolleinnehaver. John hadde hatt rett, kritikerne var i ekstase. «En ny stjerne steg opp på operahimmelen i New York i går aften,» sto det i en av de største avisene. «Norskættede Flora Alvestad rører publikum til tårer som Mimi,» skrev en annen. De norske anene hennes var noe kritikerne var spesielt opptatt av, for det var første gang en norskættet operasangerinne gjorde så stor suksess i New York. Det var rett og slett bemerkelsesverdig.

Flora grep The New York Herald, brettet den ut som om den var et gammelt kjærlighetsbrev fra Dave og leste anmeldelsen en gang til. «Flora Alvestad imponerer i rollen som Mimi. Hun gir Puccinis karakter nerve, varme og en sårbarhet som gjør det umulig å forlate salen uberørt. Spesielt Mimis dødsøyeblikk fester seg. Vi har sett Mimi dø før, men aldri på dette viset. Aldri har en anmelder sett en mer troverdig og rørende død på en operascene. Det var rett og slett mesterlig gjort.»

Flora svelget. Det var som å lese om en annen, ikke henne. Men det var henne. Hun hadde greid det.

Det hadde ikke vært uten utfordringer. Hun kom ikke over mistankene mot Suzy, det at Suzy hadde vært villig til å forgifte vannet hennes for å sette henne ut av spill. Hun hadde ingen bevis, selvsagt, men hun visste med seg selv at hun hadde rett.

Hun hadde ikke nevnt noe for John under lunsjen på Astor dagen etter. Han snakket om det samme han hadde nevnt kvelden før, men i tillegg til turneer og konsertserier snakket han også om at hun kunne spille inn plater. Han ville at folk skulle kunne ta med seg stemmen hennes hjem og spille den på sine grammofoner. – Da gjør vi deg virkelig til en stjerne, Flora, hadde han sagt.

Hun hadde smilt og takket, hun var selvsagt enig i alt han la frem. Det var dette hun hadde sett frem til. Hun ville bli berømt. Og hun hadde arbeidet hardt for det.

Det gikk i døren. Inger kom hjem. Det var tidligere enn vanlig. Kanskje kjente hun seg ikke helt bra, Inger hadde fått flere symptomer av graviditeten.

– Hvordan er det med stjernen vår? kom det fra Inger. Hun sa det med varme og innlevelse, men Flora greide likevel ikke å ta ordene helt alvorlig. Hun syntes det var vanskelig å se på seg selv som en stjerne.

– Det er uvirkelig, alt sammen. Det at det er store bilder av meg, at de skriver om meg. Som om jeg var den eneste på scenen den kvelden.

Avisene hadde også trukket frem fru Guildford, men det var i bisetninger. Det var Flora det ble spandert mest tid på i anmeldelsene.

– Du gjorde størst inntrykk. Inger satte seg i sofaen ved siden av henne. Flora la merke til at Inger var hoven under øynene, som om hun hadde grått.

– Da jeg så og hørte på deg, glemte jeg alt om mine egne vanskeligheter. Jeg ble helt oppslukt av din sang og skuespill, roste Inger.

– Takk, du er snill. Flora smilte. – Hvordan er det med deg?

Ingers øyne gled rundt leiligheten.

– Mor er hos en venninne, og fru Thorne er ute og handler, sa Flora fort. Hun så hvordan Ingers skuldre sank ned, som om hun slappet mer av.

– Jeg har fortalt det til fru Foster.

Flora stirret overrasket på henne. – Har du? Hva sa hun?

– Det gikk over all forventning. Jeg hadde ikke planer om å si noe, jeg hadde bestemt meg for å si opp.

– Men du elsker jo den stillingen.

– Ja, men jeg kan ikke stå bak disken når det blir synlig at jeg er med barn. Hva om Anthony ser det? Jeg må være ute av byen innen den tid, det er ingen annen mulighet. Jeg tenkte jeg skulle reise hjem til Norge og føde der, mor vil forhåpentligvis ta imot meg. Til andre folk der hjemme kan jeg si at barnefaren er død. De ville ikke hatt mulighet til å undersøke det. Det var i hvert fall det jeg tenkte, forklarte Inger.

Hun tok en pause, før hun fortsatte. – Da jeg forsøkte å si opp stillingen min, forsto fru Foster at noe lå under, og til slutt brast det for meg, og jeg fortalte alt. Jeg var sikker på at hun ville fordømme meg, men hun viste forståelse. Og hun sa at hun skulle skrive brev til sin søster som driver et pensjonat i Massachusetts. Hun fortalte at søsteren har hjulpet kvinner som meg før, og at jeg helt sikkert kan få bo der mot at jeg hjelper henne i huset. Og så … Inger løftet blikket og så på Flora. – … så sa hun at når jeg kommer tilbake til New York, vil stillingen i konditoriet vente på meg. Hun ville slett ikke bli kvitt meg.

– Åh Inger, dette er fantastiske nyheter. Flora smilte, hun var lettet på Ingers vegne. – Men betyr dette at du altså er helt bestemt på at du ikke skal si noe til Anthony om barnet?

Inger så ned på hendene. – Ja, jeg vil ikke si noe. Jeg vil greie meg selv, jeg vil ikke at han skal forbarme seg over meg av sympati. Hvis han virkelig hadde elsket meg, hadde han stått ved min side da sladderen om meg kom i avisen. Da hadde han ikke foreslått at vi skulle ligge lavt og holde oss borte fra hverandre en stund.

Det Inger sa ga mening. Flora tenkte likevel at hvis det hadde vært henne, ville hun sagt noe. Hun ville ha giftet seg med Anthony selv om han ikke elsket henne, for hun ville vært opptatt av tryggheten det ville gi henne og det kommende barnet. Men i likhet med sin mor hadde Inger alltid gått sine egne veier.

– Jeg håper fortsatt vi kan gjøre alt vi har drømt om, at jeg kan reise med deg rundt i verden og være assistenten din. Det kommer til å skje snart etter din suksess i La Boheme, sa Inger.

– Selvsagt skal vi fortsatt gjøre alt dette sammen, jeg kommer til å insistere på at du skal være med. Jeg vil ha med meg noen jeg kjenner, noen jeg stoler på, og det tror jeg at John komme til å forstå. Jeg aner jo ikke om Dave vil kunne reise med meg. Ja, nå tar jeg det faktisk for gitt at det kommer til å skje, men det har ikke vært noen slike tilbud ennå. Flora smilte og rødmet.

– Du kan nok kjenne deg trygg på at det går den veien med tanke på alt det avisene har skrevet. John ville heller ikke lagt det frem slik om han ikke trodde det. Han har erfaring med slikt.

– Jeg ser oss for meg, ved pyramidene i Egypt eller sittende i en bil på vei gjennom Buenos Aires, sa Flora drømmende.

Inger smilte. – Anthony har vært i Egypt før. Han fortalte meg om det på et av våre første stevnemøter. Jeg tenkte det lød som en drøm å komme dit. Inger trakk pusten. – Barnet vil gjøre alt vanskeligere. Da jeg gikk fra konditoriet i stad, tenkte jeg på at jeg bør adoptere det bort.

Flora stirret på henne. – Vil du virkelig greie det? Jeg mener, ditt eget barn.

– Men jeg kan ikke noe om å ta vare på barn, og hvis jeg skal reise rundt sammen med deg … hvordan skal jeg kunne gjøre det, med et lite barn å ta vare på?

– Jeg skal selvsagt betale deg for arbeidet ditt, og folk reiser med barn hele tiden. Det vil ikke være noe problem. Hva om du adopterer bort ungen og angrer deg?

– Ja, jeg har også tenkt på det. Men jeg tenker også på at når jeg kommer tilbake hit, så vil Anthony forstå, han vil se at barnet likner på ham.

– Det er jo ikke sikkert, det er ikke alle barn som likner på faren sin, sa Flora. – Jeg synes ikke du skal bekymre deg for det før du faktisk vet. Og ikke ta noen store beslutninger ennå.

– Jeg forsøker bare å tenke på hva som er sannsynlig, sa Flora.

– Hva tror du moren din vil si når jeg forteller at jeg vil reise til Massachusetts? Tror du hun forstår hva som er i gjære? Jeg er så redd for at Jørgine skal komme til å fortelle noe til mor.

– Jeg vet ikke, Inger. Hun vil jo uansett få vite det når du kommer tilbake med barnet.

Inger nikket. – Ja, men da vil jeg ha fått tid til å ta det hele innover meg, og vite med hele meg hva jeg faktisk vil gjøre, om jeg vil ta vare på barnet selv.

– Jeg skal i hvert fall støtte deg, samme hva du bestemmer deg for. Men jeg håper du bestemmer deg for å beholde barnet, sa Flora.

Det luktet støv og parfyme da Flora trådte inn i garderobeområdet i operaen. Hun så seg omkring, men fikk ikke øye på Suzy.

I stedet møtte hun andre skuespillere og sangere som smilte og gratulerte med de fantastiske anmeldelsene.

Noen hadde hengt opp utklippet fra The New York Herald på veggen. Det var et stort fotografi av henne der. Flora måtte nesten klype seg i armen. Det var ikke til å tro, noe av dette.

Da hun passerte rekvisittrommet, kastet hun et blikk inn. Det hendte Suzy var der inne, men ikke denne dagen.

Da hun nærmet seg sin egen garderobe, stivnet hun til. Døren sto åpen. Det pleide den ikke å gjøre.

Hun gikk fort nærmere, stanset på terskelen og kikket inn. Ingen Suzy. Hun måtte forsøke å ikke tenke så dramatisk, bak scenen kunne ikke Suzy gjøre henne noe.

Det sto en stor vase med røde roser foran sminkebordet. Et kort hang ved siden av. Det var fra Dave. Flora hadde ikke rukket å ta innover seg overraskelsen, før hun hørte stemmen hans bak seg.

– Har du fått landet etter den fantastiske forestillingen?

Flora snudde seg og smilte stort mot ham. – Det er helt uvirkelig, som en drøm alt sammen. Jeg må av og til klype meg i armen, jeg kan ikke forstå at jeg opplever dette. Og blomstene … Hun gjorde en gest mot vasen. – Det hadde du ikke behøvd.

– Jeg ville gjøre stas på deg, Flora. Dave lukket døren bak seg. – Jeg er så stolt av deg, jeg vet hvor hardt du har arbeidet for å komme hit. Jeg husker da du kom hit som statist. Du virket så usikker, men da jeg hørte stemmen din, ble jeg betatt av den og forsto at du kom til å nå langt. Det var bare et tidsspørsmål. Og så begynte vi å prate sammen, og jeg ble betatt av deg som menneske også. Du har et slikt varmt hjerte og et særdeles vinnende vesen.

Flora rødmet og ble varm om hjertet. – Det lyder som en monolog fra et romantisk stykke, sa hun.

Dave hadde blitt alvorlig. Han grep hånden hennes, og før Flora hadde rukket å tenke mer, sank han ned på det ene kneet. – Det er fordi jeg har øvd meg på å si dette, hele veien hit i dag.

Han stakk hånden i lommen på buksene og trakk frem en liten, rød eske. – Jeg har visst dette lenge, og nå er øyeblikket kommet, ja, jeg kan ikke tenke meg et bedre øyeblikk. Vil du gjøre meg den ære å bli min hustru, Flora Alvestad?

Han åpnet esken og holdt den frem. Der, på en rød fløyelspute, lå en vakker gullring. Ringen hadde en stein av blå safir. Den var veldig vakker.

Flora var målløs.

– Du sier ikke noe, kom det nervøst fra Dave.

Flora la hånden sin over hans og smilte fra øre til øre mens en tåre glitret i det ene øyet. – Jeg ble bare så overrasket. Ja, Dave. Selvsagt vil jeg bli din kone, det vet du at jeg vil.

Dave reiste seg og klemte henne inntil seg. – Nå ble jeg særdeles lykkelig, Flora. Da jeg lå i skyttergravene under krigen, var dette en drøm som holdt meg oppe. Jeg tenkte at jeg måtte gjøre alt for å komme tilbake til deg slik at vi kunne gifte oss. Og nå, som du har gjort så stor suksess, passet det godt å gjøre alvor av drømmen. Jeg vil at du skal gå ut på scenen i aften som min forlovede.

Flora var rørt. – Det er ikke noe jeg heller vil, sa hun. Far og mor kommer til å bli glade når de får høre om dette.

Dave smilte. – Jeg har alt snakket med din far.

Flora gjorde store øyne.

– Jeg pratet med ham etter premieren, det var derfor jeg kom en halvtime for sent til premierefesten. Jeg ba om din hånd, syntes det var viktig at jeg hadde hans godkjennelse før jeg fridde til deg. Han ga meg sin velsignelse.

Så det var derfor faren hadde smilt litt ekstra da han tok farvel, tenkte Flora. Hun var enda mer rørt av hvordan Dave hadde organisert alt sammen.

– Sett den på, sa hun og nikket mot ringen.

Med skjelvende hender tok Dave ringen ut av esken og satte den på ringfingeren hennes. Flora holdt hånden opp til ansiktet og beundret ringen.

– Den kler deg, sa Dave med skjelvende stemme.

– Den er helt perfekt. Flora kunne ikke se seg mett på ringen.

Det lød stemmer utenfor døren, og flere og flere operasangere kom til for å gjøre seg klare til kveldens forestilling.

Flora så på Dave. Hun visste ikke hva hun skulle si som oppsummerte nøyaktig hva det var hun følte, hva han hadde fått henne til å føle. – Du gjør meg så lykkelig, sa hun til slutt. – Jeg kommer til å synge bedre enn noensinne i kveld.

– Det hadde du gjort uansett, smilte Dave. Han la hendene på skuldrene hennes, så henne dypt inn i øynene og kysset henne.

Flora lukket øynene. Et vell av følelser rant gjennom henne. Nå hadde hun alt hun hadde drømt om. En mann som elsket henne like høyt som hun elsket ham og som ville at hun skulle dele resten av livet med ham. En karriere som var på full fart mot stjernene, ja, et liv som var så spennende at hun ikke kunne tro det faktisk skjedde med henne. Plutselig ble hun redd for at noe skulle ødelegge alt sammen.

– Hva er i veien? sa Dave plutselig. Han så granskende på henne.

– Jeg tenkte på Suzy, på det som hendte under premieren.

– Det kommer ikke til å skje noe i kveld, for nå er du på vakt. Du skal ikke tenke på henne i det hele tatt, Flora. Bare nyt det som skjer.

– Men hva om hun forsøker seg igjen?

– Jeg har lovet deg at jeg skulle holde henne under oppsikt, og det skal jeg gjøre.

Flora så ned på ringen. Hun skulle ikke tenke på Suzy, ikke la henne snike seg inn i hodet og formørke de flotte tankene som nå var der inne. Hun skulle tenke på fremtiden, på at hun hadde Dave. Det var tross alt det viktigste. Rollen som Mimi betydde ikke noe om hun ikke hadde ham. Bare hun hadde ham, var det ikke så nøye med hovedroller heller.

– Jeg elsker deg, hvisket Flora mykt og la leppene sine mot hans. Dave besvarte kysset med en intensitet som fikk henne til å glemme Suzy med det samme.

